CELEX: 32015R0463
Language: sk
Date: 2015-03-19 00:00:00
Title: Nariadenie Komisie (EÚ) 2015/463 z  19. marca 2015 , ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o špecifikácie pre polyvinylalkohol (E 1203)  Text s významom pre EHP

20.3.2015   
            
            
               SK
            
            
               Úradný vestník Európskej únie
            
            
               L 76/42
            
         NARIADENIE KOMISIE (EÚ) 2015/463
   z 19. marca 2015,
   ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o špecifikácie pre polyvinylalkohol (E 1203)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 14,
   so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
   keďže:
   
               (1)
            
            
               V nariadení Komisie (EÚ) č. 231/2012 (3) sa stanovujú špecifikácie prídavných látok v potravinách uvedených v prílohách II a III k nariadeniu (ES) č. 1333/2008.
            
         
               (2)
            
            
               Uvedené špecifikácie možno aktualizovať v súlade so spoločným postupom uvedeným v článku 3 ods. 1 nariadenia (ES) č. 1331/2008 buď na podnet Komisie, alebo na základe žiadosti.
            
         
               (3)
            
            
               Dňa 7. septembra 2011 bola predložená žiadosť o zmenu špecifikácií týkajúcich sa prídavnej látky polyvinylalkoholu (E 1203). Podľa článku 4 nariadenia (ES) č. 1331/2008 bola žiadosť sprístupnená členským štátom.
            
         
               (4)
            
            
               Pokiaľ ide o rozpustnosť prídavnej látky polyvinylalkoholu (E 1203), v súčasnej špecifikácii sa uvádza „rozpustný vo vode, slabo rozpustný v etanole“. Inštitút pre zdravie a ochranu spotrebiteľa (IHCP) Spoločného výskumného centra Európskej komisie uskutočnil štúdie o rozpustnosti polyvinylalkoholu (4) v záujme aktualizácie údajov o rozpustnosti v existujúcich špecifikáciách Únie vzhľadom na jeho rozpustnosť v etanole.
            
         
               (5)
            
            
               Európsky úrad pre bezpečnosť potravín (ďalej len „úrad“) zhodnotil výsledky testu rozpustnosti polyvinylalkoholu uskutočneného inštitútom IHCP, ako aj informácie, ktoré poskytol žiadateľ (5). Úrad zastáva názor, že úprava špecifikácie týkajúcej sa rozpustnosti polyvinylalkoholu v etanole nemá žiadny vplyv na bezpečnosť polyvinylalkoholu ako prídavnej látky v potravinách.
            
         
               (6)
            
            
               S prihliadnutím na predloženú žiadosť, štúdie uskutočnené inštitútom IHCP a hodnotenie vykonané úradom je vhodné zmeniť opis rozpustnosti prídavnej látky polyvinylalkoholu (E 1203) v etanole (≥ 99,8 %) na „prakticky nerozpustný alebo nerozpustný“.
            
         
               (7)
            
            
               Nariadenie (EÚ) č. 231/2012 by sa preto malo zodpovedajúcim spôsobom zmeniť.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha k nariadeniu (EÚ) č. 231/2012 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. marca 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).
   
      (4)  João F. A. Lopes a Catherine Simoneau, 2014. Rozpustnosť polyvinylalkoholu v etanole. Podporná publikácia úradu EFSA 2014:EN-660, 20 s.
   
      (5)  Vestník EFSA (EFSA Journal) (2014) 12(9):3820.
   
      PRÍLOHA
      V prílohe k nariadeniu (EÚ) č. 231/2012 sa v položke týkajúcej sa látky E 1203 polyvinylalkohol špecifikácia pre rozpustnosť nahrádza takto:
      
         
                     „Rozpustnosť
                  
                  
                     Rozpustný vo vode; prakticky nerozpustný alebo nerozpustný v etanole (≥ 99,8 %)“